TNR บุกตลาดตปท. ผนึกพันธมิตรส่งแบรนด์ PLAYBOY เจาะตลาดออนไลน์ในสหรัฐฯ
TNR บุกตลาดตปท. ผนึกพันธมิตรส่งแบรนด์ PLAYBOY เจาะตลาดออนไลน์ในสหรัฐฯ
28 ม.ค. 2562

นายอมร ดารารัตนโรจน์ ประธานเจ้าหน้าที่บริหาร บริษัท ไทยนิปปอนรับเบอร์อินดัสตรี้ จำกัด (มหาชน) หรือ TNR เปิดเผยว่า บริษัทได้วางแผนรุกขยายตลาดต่างประเทศเพื่อเพิ่มยอดขายและสร้างการเติบโตให้แก่ผลิตภัณฑ์ถุงยางอนามัยและเจลหล่อลื่นภายใต้แบรนด์ PLAYBOY ซึ่งวางตำแหน่งเป็นแบรนด์เรือธงที่ใช้เจาะตลาดในภูมิภาคต่าง ๆ ทั่วโลก หลังจากได้ซื้อสิทธิการขายและทำการตลาดเมื่อกลางปีที่ผ่านมา
โดยเมื่อเร็ว ๆ นี้ บริษัทได้บรรลุข้อตกลงกับผู้ประกอบการอี-คอมเมิร์ชชั้นนำในประเทศสหรัฐอเมริกา เพื่อนำผลิตภัณฑ์ภายใต้แบรนด์ PLAYBOY เข้าไปจำหน่ายผ่านเว็บไซต์ ซึ่งเป็นตลาดใหญ่ที่มีศักยภาพการเติบโตอย่างต่อเนื่อง เนื่องจาก PLAYBOY เป็นแบรนด์ที่มีชื่อเสียงระดับโลกและเป็นที่รู้จักดีของผู้บริโภคในอเมริกา คาดว่าภายในเดือน มี.ค.นี้จะเริ่มวางจำหน่ายสินค้าที่มีการปรับเปลี่ยนบรรจุภัณฑ์ใหม่ให้สวยงามและหรูหรามากยิ่งขึ้นได้
ขณะเดียวกัน บริษัทอยู่ระหว่างการเจรจากับห้างค้าปลีกรายใหญ่ในอเมริกา รวมทั้งตัวแทนจำหน่ายด้านการกระจายสินค้าระดับพรีเมียมแบรนด์ที่มีฐานลูกค้าในมือเป็นจำนวนมากเพื่อทำหน้าที่กระจายสินค้าในช่องทางใหม่ ๆ  หากบรรลุข้อตกลงจะส่งผลดีต่อการขยายตลาดในอเมริกาได้ดียิ่งขึ้น นอกจากนี้เตรียมร่วมกับตัวแทนจำหน่ายสินค้าในประเทศต่าง ๆ รุกสร้างแบรนด์ PLAYBOY และกิจกรรมการตลาดแบบเต็มรูปแบบ เพื่อสร้างการรับรู้และจดจำในตัวผลิตภัณฑ์ได้ดียิ่งขึ้น
“เรามั่นใจว่า PLAYBOY ยังมีโอกาสขยายตลาดใหม่ ๆ ในต่างประเทศได้อีกมากและจะเป็นหนึ่งในแบรนด์เรือธงที่สร้างการเติบโตให้แก่บริษัทในปีนี้ เนื่องจากในปัจจุบันมีการแต่งตั้งตัวแทนจำหน่ายสินค้าในต่างประเทศ คิดเป็นสัดส่วนประมาณ 50-60% ของประเทศทั่วโลกที่บริษัทได้รับสิทธิในการขายและทำการตลาด ดังนั้น เรายังมีโอกาสเพิ่มตัวแทนจำหน่ายและเพิ่มยอดขายในประเทศต่าง ๆ ได้อีกในอนาคต”นายอมร กล่าว